作者:柴望
標題:陽關三疊
內容:西風吹鬢，殘發早星星。嘆故國斜陽，斷橋流水，榮悴本無憑。但朝朝、才雨又晴。人生飄聚等浮萍。誰知桃葉，千古是離情。正無奈、黯黯離情。渡頭煙暝，愁殺渡江人。傷情處，送君且待江頭月，人共月、千里難並。笳鼓發，戍雲平。此夜思君，腸斷不禁。盡思君送君。立盡江頭月，奈此去、君出陽關，縱有明月，無酒酌故人。奈此去、君出陽關，明朝無故人。